Întrucât la Concursul Muzical Eurovision 2008 Islanda ocupase locul paisprezece în clasamentul general al competiției (cu piesa „This Is My Life” interpretată de formația Eurobandið), Yohanna nu a fost calificată direct în finală, fiind nevoită să concureze mai întâi în prima semifinală a concursului de la Moscova, desfășurată pe data de 12 mai. Câștigând primul loc în semifinală, cu 174 de puncte acumulate, interpreta s-a calificat în finala ce a avut loc pe 16 mai în Olympisky Arena. Marea finală a fost câștigată de Alexander Rybak, reprezentând Norvegia, cu „Fairytale”, Yohanna obținând locul secund, cu un total de 218 puncte. Aceasta a fost cea mai bună clasare a Islandei în cadrul concursului Eurovision, după ediția din 1999, când Selma Björnsdóttir s-a clasat pe același loc 2 cu piesa „All Out of Luck”. În finala concursului, Yohanna a fost susținută scenic de grupul de muzicieni islandezi format din Friðrik Ómar, Erna Hrönn Ólafsdóttir și Hera Björk. Piesa „Is It True?” a fost reînregistrată în limbile rusă, franceză, germană și spaniolă, ocupând poziții superioare în clasamentele de specialitate din Europa.